Dôvodová správa

A. Všeobecná časť

Návrh nariadenia vlády Slovenskej republiky, ktorým sa vyhlasuje Chránené vtáčie územie Záhorské Pomoravie a zároveň ruší súčasná vyhláška č. 202/2010 Z. z., ktorou sa vyhlasuje Chránené vtáčie územie Záhorské Pomoravie sa predkladá do legislatívneho procesu z dôvodu potreby novelizácie znenia súčasnej vyhlášky v nadväznosti na odôvodnené stanovisko Európskej komisie v konaní č. 2012/4003 týkajúce sa nesprávnej transpozície a uplatňovania smernice Európskeho parlamentu a Rady 2009/147/ES z 30. novembra 2009 o ochrane voľne žijúceho vtáctva (ďalej len „smernica o ochrane vtáctva“). 
V zmysle záväzkov vyplývajúcich zo smernice o ochrane vtáctva, ako aj z Dohovoru o mokradiach majúcich medzinárodný význam predovšetkým ako biotopy vodného vtáctva, je Slovenská republika povinná prijať nevyhnutné opatrenia na ochranu druhov vodných vtákov a ich biotopov. Z ornitologických údajov vyplýva dlhodobý pokles populácií druhov voľne žijúcich husí, ktorých zimoviská sú predmetom ochrany Chráneného vtáčieho územia Záhorské Pomoravie (ďalej len „chránené vtáčie územie“). Podľa článku 2 smernice o ochrane vtáctva sa vyžaduje, aby sa prijímali opatrenia na zachovanie populácií druhov na úrovni, ktorá zodpovedá najmä ekologickým, vedeckým a kultúrnym požiadavkám, berúc do úvahy aj hospodárske a rekreačné požiadavky, alebo na prispôsobenie populácie týchto druhov tejto úrovni. Podľa článku 7 smernice o ochrane vtáctva členské štáty Európskej únie musia zabezpečiť, aby bol lov vtákov zlučiteľný s opatreniami vyplývajúcimi z článku 2, predovšetkým, čo sa týka populácií sťahovavých druhov vtákov, a že jeho vykonávanie nebude v rozpore s úsilím na ich ochranu v oblasti ich rozšírenia. V dôsledku toho, že Slovenská republika neprijala vyššie uvedené opatrenia podľa článkov 2 a 7 smernice o ochrane vtáctva vo vzťahu k predmetným druhom vtákom, začala Európska komisia voči Slovenskej republike konanie za nesplnenie povinností vyplývajúcich z práva Európskej únie.
Slovenský úsek rieky Morava patrí do širšieho regiónu Pomoravia tvoreného riečnymi nivami riek Morava a Dyje na českej, rakúskej a slovenskej strane. Táto oblasť je významným zimoviskom niektorých druhov voľne žijúcich husí v strednej Európe a má nadregionálny význam. Na ochranu vtákov tohto územia bolo vyhlásené Chránené vtáčie územie Záhorské Pomoravie. Pre viaceré kritériové druhy vtákov je súčasný stav ochrany nedostatočný a súčasná vyhláška neobsahuje účinné opatrenia na zabezpečenie ich priaznivého stavu. Tieto nedostatočné opatrenia viedli podľa aktuálnych údajov k významným zmenám v početnosti a distribúcii cieľových druhov vtákov. Navrhovaným nariadením vlády sa oproti zneniu súčasnej vyhlášky dopĺňa ustanovenie týkajúce sa obmedzenia lovu zveri vo vybraných lokalitách, upravuje sa územné obmedzenie výkonu niektorých činností a hranica chráneného vtáčieho územia. Účelom navrhovaných úprav je  náležité uplatnenie opatrení, ktoré ukladajú články 2 a 7 smernice o ochrane vtáctva. Zároveň bol aktualizovaný parcelný stav a názvy katastrálnych území chráneného vtáčieho územia.
Dôvodom pre zrušenie súčasnej vyhlášky je zmena v právnej úprave vyhlasovania chránených vtáčích území zákonom č. 506/2013 Z. z., ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov a ktorým sa menia a dopĺňajú niektoré zákony, podľa ktorého sa od 1.1.2014 vyhlasuje chránené vtáčie územie nariadením vlády.
Návrh nariadenia vlády je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie, ako aj s ustanoveniami zákona č. 543/2002 Z.z. o ochrane prírody a krajiny v znení neskorších predpisov.